b'\n_START_ARTICLE_\nDimitri Kaljo\n_START_PARAGRAPH_\nDimitri Kaljo (s\xc3\xbcndinud 12. oktoobril 1928 Haapsalus) on eesti geoloog, alates 1983. aastast Eesti Teaduste Akadeemia liige. _NEWLINE_Kaljo \xc3\xb5ppis kuni 1948. aastani Tallinna 1. Keskkoolis. Seej\xc3\xa4rel \xc3\xb5ppis ta Tartu Riiklikus \xc3\x9clikoolis paleontoloogiat; l\xc3\xb5petas \xc3\xbclikooli 1953. aastal cum laude. Kaljo s\xc3\xb5nul oli tal algul poliitilistes \xc3\xb5ppeainetes raskusi ja teda ahistati \xc3\xb5pingute k\xc3\xa4igus talle arusaamatutel p\xc3\xb5hjustel. J\xc3\xa4rgnes aspirantuur ja kandidaadikraadi kaitsmine 1956. aastal. 1978. aastal sai ta geoloogia-mineraloogiadoktori kraadi Balti Siluri \xc3\xb6kostratigraafilise anal\xc3\xbc\xc3\xbcsi eest. _NEWLINE_Alates 1956. aastast on ta erialateadlasena-paleontoloogina ning v\xc3\xb5imeka teadusorganisaatorina t\xc3\xb6\xc3\xb6tanud Teaduste Akadeemia Geoloogia Instituudis (alates 1997 Tallinna Tehnika\xc3\xbclikooli Geoloogia Instituut). Aastatel 1959\xe2\x80\x931965 oli ta sektorijuhataja, 1965\xe2\x80\x931969 teadusdirektor, 1969\xe2\x80\x931989 direktor ja 1990\xe2\x80\x932006 alusp\xc3\xb5hja osakonna juhataja. Professorikutse anti talle 1986. aastal. _NEWLINE_Aastatel 1990\xe2\x80\x931999 oli Dimitri Kaljo Akadeemia Bioloogia, Geoloogia ja Keemia Osakonna juhataja ning 1991\xe2\x80\x932004 v\xc3\xa4lissuhete koordinaator. K\xc3\xa4esoleval ajal t\xc3\xb6\xc3\xb6tab ta TT\xc3\x9c Geoloogia Instituudis erakorralise vanemteadurina._NEWLINE_Dimitri Kaljo on olnud ning on senini tegev paljudes eraalakomisjonides. Alates 1969 on ta Eesti Stratigraafia Komisjoni liige (alates 1981 esimees), aastast 1991 Eesti Maavarade Komisjoni ja 1992 Eesti Geoloogia Rahvuskomitee esimees. Rahvusvahelise renomeega teadlasena on Dimitri Kaljo olnud Rahvusvahelise Stratigraafia Komisjoni Siluri alamkomisjoni liige (1984\xe2\x80\x931992 esimees), NSVL Stratigraafia Komitee ja selle Ordoviitsiumi-Siluri komisjoni liige (1983\xe2\x80\x931991 esimees). Aastatel 1983\xe2\x80\x931988 oli ta Rahvusvahelise Fossiilsete Korallide Uurimise Assotsiatsiooni asepresident, 1989\xe2\x80\x931996 Rahvusvahelise Paleontoloogia Liidu asepresident. Alates 2006 on ta Rahvusvahelise Paleontoloogia Assotsiatsiooni graptoliitide t\xc3\xb6\xc3\xb6grupi liige._NEWLINE_Dimitri Kaljo uurimist\xc3\xb6\xc3\xb6 peasuunad on olnud Eesti ordoviitsiumi ja siluri tetrakorallide taksonoomia ja biogeograafia, graptoliitide biostratigraafia, nende ladestute stratigraafiline liigestus, Balti basseini fatsiaalne arengulugu ja paleo\xc3\xb6kos\xc3\xbcsteemid ning isotoopgeoloogia. Nendel aladel on ta avaldanud \xc3\xbcle 300 teaduspublikatsiooni. Kahel korral on ta kollektiivi juhina p\xc3\xa4lvinud Eesti riikliku preemia: 1972 t\xc3\xb6\xc3\xb6de ts\xc3\xbckli eest Eesti Siluri uurimisel ning 2001 isotoopuuringute eest paleosoilise arenguloo selgitamisel.'